title: Regulamentul de punere în aplicare (UE) 2021/842 al Comisiei din 26 mai 2021 de modificare a Regulamentului de punere în aplicare (UE) nr. 307/2012 în ceea ce privește cerințele de transparență și confidențialitate pentru evaluarea, la nivelul UE, a riscurilor prezentate de substanțele examinate (Text cu relevanță pentru SEE)

text:
                  27.5.2021

                  RO

                  Jurnalul Oficial al Uniunii Europene

                  L 186/16

         REGULAMENTUL DE PUNERE ÎN APLICARE (UE) 2021/842 AL COMISIEI
         din 26 mai 2021
         de modificare a Regulamentului de punere în aplicare (UE) nr. 307/2012 în ceea ce privește cerințele de transparență și confidențialitate pentru evaluarea, la nivelul UE, a riscurilor prezentate de substanțele examinate
         (Text cu relevanță pentru SEE)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (CE) nr. 1925/2006 al Parlamentului European și al Consiliului din 20 decembrie 2006 privind adaosul de vitamine și minerale, precum și de anumite substanțe de alt tip în produsele alimentare (1), în special articolul 8 alineatul (6),
         întrucât:

                     (1)

                     Regulamentul (CE) nr. 1925/2006 armonizează normele naționale din statele membre privind adaosul de vitamine și minerale, precum și de anumite substanțe de alt tip în produsele alimentare.

                     (2)

                     Regulamentul de punere în aplicare (UE) nr. 307/2012 al Comisiei (2) stabilește, în special, normele de punere în aplicare pentru aplicarea procedurii menționate la articolul 8 alineatul (4) și alineatul (5) din Regulamentul (CE) nr. 1925/2006 privind evaluarea siguranței de către Autoritatea Europeană pentru Siguranța Alimentară (denumită în continuare „Autoritatea”) a substanțelor supuse examinării enumerate în partea C din anexa III la regulament.

                     (3)

                     Regulamentul (UE) 2019/1381 al Parlamentului European și al Consiliului (3), astfel cum a fost modificat prin Regulamentul (CE) nr. 178/2002 al Parlamentului European și al Consiliului (4). Modificările respective vizează consolidarea transparenței și a durabilității modelului UE de evaluare a riscurilor în toate domeniile lanțului alimentar în care Autoritatea oferă o evaluare științifică a riscurilor.

                     (4)

                     Modificările aduse Regulamentului (CE) nr. 178/2002 au introdus noi dispoziții privind, printre altele: consultanța prealabilă generală oferită de personalul Autorității la cererea unui potențial solicitant și obligația de a notifica studiile comandate sau efectuate de către operatorii economici în sprijinul unei cereri sau notificări și consecințele nerespectării acestei obligații. Modificările au introdus, de asemenea, dispoziții privind publicarea de către Autoritate a tuturor datelor științifice, studiilor și a altor informații care vin în sprijinul cererilor, cu excepția informațiilor confidențiale justificate în mod corespunzător, încă de la începutul procesului de evaluare a riscurilor, urmate de o consultare a părților terțe.

                     (5)

                     Deși Regulamentul (UE) 2019/1381 nu conține nicio dispoziție privind evaluarea riscurilor prezentate de substanțe sau ingrediente, enumerate în anexa III la Regulamentul (CE) nr. 1925/2006, dispozițiile acestuia au o relevanță directă pentru procedura respectivă, astfel cum se prevede la articolul 8 alineatul (4) și alineatul (5) din Regulamentul (CE) nr. 1925/2006. Aceste dispoziții se referă la etapa anterioară depunerii cererilor, în ceea ce privește consultanța prealabilă depunerii și notificarea studiilor comandate, precum și la etapa de evaluare a riscurilor, în ceea ce privește cerințele de transparență și confidențialitate și consultările publice. Ele reglementează în principal procesele bazate pe cereri inițiate de operatorii din sectorul alimentar.

                     (6)

                     Regulamentul (CE) nr. 1925/2006 conferă un rol important în demonstrarea siguranței unei anumite substanțe supuse examinării, enumerate în partea C din anexa III la acesta, nu numai operatorilor din sectorul alimentar ci și altor părți interesate, cum ar fi industria sau organizațiile de consumatori. Prin urmare, pentru evaluarea unei substanțe supuse examinării nu este necesară depunerea unei cereri de către un solicitant desemnat, însă toți operatorii economici interesați și alte părți interesate pot transmite date și informații în acest scop.

                     (7)

                     Este necesar să se asigure faptul că procedura de evaluare a siguranței substanței examinate enumerate în partea C din anexa III la Regulamentul (CE) nr. 1925/2006 este reglementată de dispoziții comparabile cu cele din Regulamentul (UE) 2019/1381 atât pentru etapa prealabilă depunerii cât și pentru etapele de evaluare a riscurilor.

                     (8)

                     Având în vedere cele de mai sus, Regulamentul de punere în aplicare (UE) nr. 307/2012 ar trebui să fie aliniat la modificările aduse Regulamentului (CE) nr. 178/2002 introduse prin Regulamentul (UE) 2019/1381, în special în ceea ce privește (i) posibilitatea, stabilită la articolul 32a, de a solicita consultanța prealabilă depunerii din partea personalului Autorității, ori de câte ori Autorității i se solicită sau aceasta este invitată să emită un aviz; (ii) obligația, prevăzută la articolul 32b, de a notifica Autorității studiile relevante; (iii) obligația Autorității de a consulta părți terțe prevăzută la articolul 32c, (iv) obligațiile în ceea ce privește formatele de prezentare prevăzute la articolul 39f și (v) normele de confidențialitate prevăzute la articolul 39.

                     (9)

                     Furnizarea de către Autoritate, la cerere, a unei consultanțe prealabile depunerii, cu privire la normele aplicabile și conținutul necesar pentru depunerea dosarelor care demonstrează siguranța unei substanțe supuse examinării, enumerate în partea C din anexa III la Regulamentul (CE) nr. 1925/2006, poate îmbunătăți calitatea informațiilor și astfel, poate oferi sprijin pentru evaluarea siguranței. Totuși, este posibil ca operatorii din sectorul alimentar și orice alte părți interesate să nu poată utiliza pe deplin consultanța prealabilă depunerii din cauza termenului pentru depunerea dosarelor lor. În interesul îmbunătățirii calității evaluării științifice, operatorii din sectorul alimentar și alte părți interesate ar trebui să fie în măsură să solicite consultanța prealabilă depunerii pentru o eventuală transmitere din ziua adoptării unui aviz de către Autoritate în temeiul articolului 8 alineatul (2) litera (b) din Regulamentul (CE) nr. 1925/2006, care identifică posibilitatea unor efecte dăunătoare asupra sănătății asociate cu consumul unei substanțe, dar recunoaște persistența incertitudinii științifice.

                     (10)

                     Studiile necesare pentru a demonstra siguranța unei substanțe examinate, enumerate în partea C din anexa III la Regulamentul (CE) nr. 1925/2006 țin seama de un număr de factori și, prin urmare, pot varia semnificativ. Extinderea perioadei acordate operatorilor din sectorul alimentar sau părților interesate pentru a depune dosare de la 18 la 24 de luni de la data la care o substanță a fost inclusă în partea C din anexa III la Regulamentul (CE) nr. 1925/2006 poate facilita pregătirea și depunerea dosarelor și, prin urmare, poate oferi sprijin pentru evaluarea siguranței.

                     (11)

                     Obligația de notificare a studiilor relevante prevăzută la articolul 32b din Regulamentul (CE) nr. 178/2002 ar trebui să se aplice și operatorilor sau părților interesate din sectorul alimentar care intenționează să prezinte spre evaluare dosarul, astfel cum este definit la articolul 2 din Regulamentul de punere în aplicare (UE) nr. 307/2012. Cu toate acestea, se impune o adaptare suplimentară la procedura prevăzută la articolul 32b din Regulamentul (CE) nr. 178/2002. Consecințele procedurale prevăzute la articolul 32b din Regulamentul (CE) nr. 178/2002 în cazul nerespectării dispozițiilor acestuia conduc la întârzieri în evaluarea dosarului. Totuși, ținând seama de limita de timp imperativă de 4 ani prevăzută la articolul 8 alineatul (5) din Regulamentul (CE) nr. 1925/2006, întârzierile în evaluare ar putea însemna că limita de timp prevăzută nu ar fi respectată. Prin urmare, respectivele consecințe procedurale nu sunt adecvate în contextul procedurii de evaluare pentru substanțele incluse în partea C din anexa III la Regulamentul (CE) nr. 1925/2006 și nu ar trebui să fie prevăzute. Pentru a permite Comisiei să ia o decizie cu privire la o substanță supusă examinării enumerată în partea C din anexa III la Regulamentul (CE) nr. 1925/2006 în termenul prevăzut, ar trebui să fie luate în considerare numai dosarele depuse în termen de 24 de luni de la data la care o substanță a fost inclusă în anexa respectivă.

                     (12)

                     Regulamentul (UE) 2019/1381 se aplică de la 27 martie 2021. Prin urmare, pentru a se asigura securitatea juridică și claritatea în ceea ce privește cerințele de transparență pentru procedura prevăzută la articolul 8 alineatul (4) din Regulamentul (CE) nr. 1925/2006 și a permite punerea în aplicare uniformă a cerințelor de transparență și confidențialitate pentru evaluarea riscurilor la nivelul UE pentru toate sectoarele vizate, este necesar ca prezentul regulament să intre în vigoare în a treia zi de la data publicării sale. Din motive de securitate juridică, prezentul regulament ar trebui să se aplice dosarelor transmise Autorității începând cu data respectivă.

                     (13)

                     Măsurile prevăzute în prezentul regulament sunt conforme cu avizul Comitetului permanent pentru plante, animale, produse alimentare și hrană pentru animale,

               ADOPTĂ PREZENTUL REGULAMENT:

            Articolul 1
            Modificări ale Regulamentului de punere în aplicare (UE) nr. 307/2012
            Regulamentul de punere în aplicare (UE) nr. 307/2012 se modifică după cum urmează:

                        1.

                        Articolul 5 se înlocuiește cu următorul text:

                           „Articolul 5
                           Substanță enumerată în partea C din anexa III la Regulamentul (CE) nr. 1925/2006

                              (1)   Până la adoptarea formatelor standardizate de prezentare a datelor, în temeiul articolului 39f din Regulamentul (CE) nr. 178/2002, Autoritatea va considera valabil doar un dosar prezentat într-un format electronic care permite descărcarea și imprimarea documentelor și căutări în cadrul acestora.
                              Pentru a fi considerat valabil, după adoptarea formatelor standardizate de prezentare a datelor, dosarul va fi prezentat în conformitate cu respectivele formate de date standard.
                              În cazul în care Autoritatea consideră că un dosar nu este valabil, ea va informa operatorul din sectorul alimentar sau partea interesată care a transmis dosarul și Comisia cu privire la motivele pentru care aceasta consideră că dosarul nu este valabil.

                              (2)   În scopul deciziei menționate la articolul 8 alineatul (5) din Regulamentul (CE) nr. 1925/2006, Autoritatea va lua în considerare doar dosarele depuse în termen de 24 de luni de la intrarea în vigoare a unei decizii care include o substanță în partea C din anexa III la regulamentul respectiv, în temeiul articolului 8 alineatul (2).”

                        2.

                        Se introduc următoarele articole:

                           „Articolul 5a
                           Consultanța prealabilă depunerii
                           La cererea unui operator din sectorul alimentar sau a oricărei alte părți interesate, personalul Autorității oferă consultanță cu privire la normele aplicabile și la conținutul necesar pentru depunerea unui dosar care conține datele științifice menite să demonstreze siguranța unei substanțe enumerate în partea C din anexa III la Regulamentul (CE) nr. 1925/2006.
                           Operatorii din sectorul alimentar și alte părți interesate pot solicita consultanța prealabilă depunerii pentru o eventuală depunere începând din ziua adoptării unui aviz de către Autoritate în temeiul articolului 8 alineatul (2) din Regulamentul (CE) nr. 1925/2006, care identifică posibilitatea unor efecte dăunătoare asupra sănătății asociate cu consumul unei substanțe.
                           O astfel de consultanță prealabilă depunerii se acordă în conformitate cu articolul 32a din Regulamentul (CE) nr. 178/2002, care se aplică mutatis mutandis.

                           Articolul 5b
                           Notificarea studiilor

                              (1)   Operatorii din sectorul alimentar și alte părți interesate notifică fără întârziere Autorității titlul și domeniul de aplicare și datele preconizate de începere și de finalizare a oricărui studiu comandat sau efectuat de aceștia pentru a demonstra siguranța unei substanțe enumerate în partea C din anexa III la Regulamentul (CE) nr. 1925/2006, precum și laboratorul sau instalația de testare situate în Uniune care efectuează studiul respectiv.

                              (2)   De asemenea, laboratoarele și alte instalații de testare situate în Uniune notifică fără întârziere Autorității titlul și domeniul de aplicare al oricărui studiu comandat de operatorii economici din sectorul alimentar și de alte părți interesate, realizat de astfel de laboratoare sau alte unități de testare pentru a demonstra siguranța unei substanțe enumerate în partea C din anexa III la Regulamentul (CE) nr. 1925/2006, datele de începere și de finalizare planificate, precum și numele operatorilor din sectorul alimentar sau al părților interesate care au comandat respectivul studiu.

                              (3)   Studiile notificate în conformitate cu prezentul articol sunt incluse de Autoritate în baza de date menționată la articolul 32b alineatul (1) din Regulamentul (CE) nr. 178/2002.

                           Articolul 5c
                           Transparență
                           În cazul în care Autoritatea urmează să emită un aviz cu privire la o substanță supusă examinării enumerată în partea C din anexa III la Regulamentul (CE) nr. 1925/2006 pe baza unui dosar valabil, aceasta:

                                       (a)

                                       pune la dispoziția publicului datele prezentate în dosarul respectiv în conformitate cu articolul 38 alineatul (1) litera (c) din Regulamentul (CE) nr. 178/2002, care se aplică mutatis mutandis;

                                       (b)

                                       consultă părțile interesate și publicul, în temeiul articolului 32c alineatul (2) din Regulamentul (CE) nr. 178/2002, care se aplică mutatis mutandis, pe baza versiunii neconfidențiale a datelor prezentate în conformitate cu prezentul regulament.

                           Articolul 5d
                           Confidențialitate
                           La depunerea unui dosar, operatorul din sectorul alimentar sau alte părți interesate pot solicita tratamentul confidențial al anumitor părți ale informațiilor sau datelor transmise.
                           O astfel de cerere de confidențialitate este însoțită de o justificare verificabilă care demonstrează faptul că divulgarea unor astfel de informații sau date semnificative aduce atingere intereselor solicitantului, în sensul articolului 39 alineatul (2) și alineatul (3) din Regulamentul (CE) nr. 178/2002, care se aplică mutatis mutandis.”

            Articolul 2
            Intrarea în vigoare și aplicarea
            Prezentul regulament intră în vigoare în a treia zi de la data publicării în Jurnalul Oficial al Uniunii Europene.
            Se aplică dosarelor înaintate Autorității de la data respectivă.

            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 26 mai 2021.

                  Pentru Comisie

                  Președintele

               Ursula VON DER LEYEN

            (1)  JO L 404, 30.12.2006, p. 26.

            (2)  Regulamentul de punere în aplicare (UE) nr. 307/2012 al Comisiei din 11 aprilie 2012 de stabilire a normelor de punere în aplicare a articolului 8 din Regulamentul (CE) nr. 1925/2006 al Parlamentului European și al Consiliului privind adaosul de vitamine și minerale, precum și de anumite substanțe de alt tip în produsele alimentare (JO L 102, 12.4.2012, p. 2).

            (3)  Regulamentul (UE) 2019/1381 al Parlamentului European și al Consiliului din 20 iunie 2019 privind transparența și durabilitatea modelului UE de evaluare a riscurilor în cadrul lanțului alimentar și de modificare a Regulamentelor (CE) nr. 178/2002, (CE) nr. 1829/2003, (CE) nr. 1831/2003, (CE) nr. 2065/2003, (CE) nr. 1935/2004, (CE) nr. 1331/2008, (CE) nr. 1107/2009, (UE) 2015/2283 și a Directivei 2001/18/CE (JO L 231, 6.9.2019, p. 1).

            (4)  Regulamentul (CE) nr. 178/2002 al Parlamentului European și al Consiliului din 28 ianuarie 2002 de stabilire a principiilor și a cerințelor generale ale legislației alimentare, de instituire a Autorității Europene pentru Siguranța Alimentară și de stabilire a procedurilor în domeniul siguranței produselor alimentare (JO L 31, 1.2.2002, p. 1).


title: Regulamentul de punere în aplicare (UE) 2021/843 al Comisiei din 26 mai 2021 de reînnoire a aprobării substanței active ciazofamid, în conformitate cu Regulamentul (CE) nr. 1107/2009 al Parlamentului European și al Consiliului privind introducerea pe piață a produselor fitosanitare, și de modificare a anexei la Regulamentul de punere în aplicare (UE) nr. 540/2011 al Comisiei (Text cu relevanță pentru SEE)

text:
                  27.5.2021

                  RO

                  Jurnalul Oficial al Uniunii Europene

                  L 186/20

         REGULAMENTUL DE PUNERE ÎN APLICARE (UE) 2021/843 AL COMISIEI
         din 26 mai 2021
         de reînnoire a aprobării substanței active ciazofamid, în conformitate cu Regulamentul (CE) nr. 1107/2009 al Parlamentului European și al Consiliului privind introducerea pe piață a produselor fitosanitare, și de modificare a anexei la Regulamentul de punere în aplicare (UE) nr. 540/2011 al Comisiei
         (Text cu relevanță pentru SEE)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (CE) nr. 1107/2009 al Parlamentului European și al Consiliului din 21 octombrie 2009 privind introducerea pe piață a produselor fitosanitare și de abrogare a Directivelor 79/117/CEE și 91/414/CEE ale Consiliului (1), în special articolul 20 alineatul (1),
         întrucât:

                     (1)

                     Prin Directiva 2003/23/CE a Comisiei (2), substanța ciazofamid a fost inclusă ca substanță activă în anexa I la Directiva 91/414/CEE a Consiliului (3).

                     (2)

                     Substanțele active incluse în anexa I la Directiva 91/414/CEE sunt considerate aprobate în temeiul Regulamentului (CE) nr. 1107/2009 și sunt incluse în partea A a anexei la Regulamentul de punere în aplicare (UE) nr. 540/2011 al Comisiei (4).

                     (3)

                     Aprobarea substanței active ciazofamid, în condițiile menționate în partea A din anexa la Regulamentul de punere în aplicare (UE) nr. 540/2011, expiră la 31 iulie 2021.

                     (4)

                     În conformitate cu articolul 1 din Regulamentul de punere în aplicare (UE) nr. 844/2012 al Comisiei (5), a fost depusă o cerere de reînnoire a aprobării substanței ciazofamid, în termenul prevăzut la articolul respectiv.

                     (5)

                     Solicitantul a transmis dosarele suplimentare necesare în conformitate cu articolul 6 din Regulamentul de punere în aplicare (UE) nr. 844/2012. Statul membru raportor a constatat că cererea era completă.

                     (6)

                     Statul membru raportor, în colaborare cu statul membru coraportor, a pregătit un proiect de raport de evaluare a reînnoirii aprobării, pe care l-a transmis, la data de 23 iunie 2015, Autorității Europene pentru Siguranța Alimentară (denumită în continuare „autoritatea”) și Comisiei.

                     (7)

                     Autoritatea a pus dosarul rezumativ suplimentar la dispoziția publicului. De asemenea, autoritatea a transmis solicitantului și statelor membre proiectul de raport de evaluare în vederea reînnoirii aprobării, în scopul formulării de observații, și a lansat o consultare publică pe marginea acestuia. Autoritatea a transmis Comisiei observațiile primite.

                     (8)

                     La 23 mai 2016, autoritatea a comunicat Comisiei concluzia (6) sa cu privire la eventualitatea ca substanța ciazofamid să îndeplinească criteriile de aprobare prevăzute la articolul 4 din Regulamentul (CE) nr. 1107/2009. Pe baza unui mandat din partea Comisiei, din cauza incertitudinilor legate de artropodele nețintă, autoritatea și-a actualizat concluzia la 28 iulie 2020 (7). La 3 decembrie 2020 și, respectiv, la 26 ianuarie 2021, Comisia a prezentat Comitetului permanent pentru plante, animale, produse alimentare și hrană pentru animale raportul de reînnoire cu privire la ciazofamid și un proiect de regulament.

                     (9)

                     În ceea ce privește noile criterii pentru identificarea proprietăților care perturbă sistemul endocrin introduse prin Regulamentul (UE) 2018/605 al Comisiei (8), concluzia autorității indică faptul că este foarte puțin probabil ca substanța ciazofamid să fie un perturbator endocrin prin modalități estrogenice, androgenice, tiroidogenice sau steroidogenice. Pe baza datelor disponibile și a cunoștințelor actuale rezumate în concluzia autorității, nu au fost observate efecte adverse care ar putea fi legate de un mecanism de acțiune care perturbă sistemul endocrin. Prin urmare, Comisia este de părere că substanța ciazofamid nu trebuie să fie considerată ca având proprietăți care perturbă sistemul endocrin.

                     (10)

                     Comisia a invitat solicitantul să transmită observațiile sale cu privire la concluzia autorității și, în conformitate cu articolul 14 alineatul (1) al treilea paragraf din Regulamentul de punere în aplicare (UE) nr. 844/2012, cu privire la rapoartele privind reînnoirea aprobării. Solicitantul și-a prezentat observațiile, care au fost examinate cu atenție.

                     (11)

                     În cazul uneia sau al mai multor utilizări reprezentative ale cel puțin unui produs de protecție a plantelor care conține substanța activă ciazofamid, s-a stabilit că sunt îndeplinite criteriile de aprobare prevăzute la articolul 4 din Regulamentul (CE) nr. 1107/2009.

                     (12)

                     Evaluarea riscurilor în contextul reînnoirii aprobării substanței ciazofamid se bazează pe un număr limitat de utilizări reprezentative, care însă nu limitează utilizările pentru care pot fi autorizate produsele de protecție a plantelor care conțin ciazofamid. Prin urmare, este adecvat să nu se mențină restricția privind utilizarea ca fungicid.

                     (13)

                     În consecință, este adecvat să se reînnoiască aprobarea substanței ciazofamid.

                     (14)

                     Cu toate acestea, în conformitate cu articolul 14 alineatul (1) coroborat cu articolul 6 din Regulamentul (CE) nr. 1107/2009 și având în vedere cunoștințele științifice și tehnice actuale, este necesar să se prevadă anumite condiții. În special, este adecvat să se solicite informații de confirmare suplimentare.

                     (15)

                     Pentru a spori încrederea în concluzia conform căreia substanța ciazofamid nu are proprietăți care perturbă sistemul endocrin, solicitantul trebuie să furnizeze, în conformitate cu punctul 2.2 litera (b) din anexa II la Regulamentul (CE) nr. 1107/2009, o evaluare actualizată a criteriilor prevăzute la punctele 3.6.5 și 3.8.2 din anexa II la Regulamentul (CE) nr. 1107/2009, astfel cum a fost modificat prin Regulamentul (UE) 2018/605, și în conformitate cu documentul de orientare pentru identificarea perturbatorilor endocrini (9).

                     (16)

                     Prin urmare, Regulamentul de punere în aplicare (UE) nr. 540/2011 trebuie modificat în consecință.

                     (17)

                     Regulamentul de punere în aplicare (UE) 2020/869 al Comisiei (10) a prelungit perioada de aprobare a substanței ciazofamid până la 31 iulie 2021, pentru a se permite ca procesul de reînnoire a aprobării să fie finalizat înainte de expirarea perioadei de aprobare a substanței respective. Deoarece data intrării în vigoare a prezentului regulament ar fi apropiată de data expirării aprobării substanței ciazofamid, prezentul regulament trebuie să se aplice din ziua următoare datei de expirare a aprobării substanței ciazofamid.

                     (18)

                     Măsurile prevăzute în prezentul regulament sunt conforme cu avizul Comitetului permanent pentru plante, animale, produse alimentare și hrană pentru animale,

               ADOPTĂ PREZENTUL REGULAMENT:

            Articolul 1
            Reînnoirea aprobării substanței active
            Aprobarea substanței active ciazofamid, astfel cum este menționată în anexa I, se reînnoiește sub rezerva îndeplinirii condițiilor prevăzute în anexa respectivă.

            Articolul 2
            Modificarea Regulamentului de punere în aplicare (UE) nr. 540/2011
            Anexa la Regulamentul de punere în aplicare (UE) nr. 540/2011 se modifică în conformitate cu anexa II la prezentul regulament.

            Articolul 3
            Intrare în vigoare și data aplicării
            Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
            Se aplică de la 1 august 2021.

            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 26 mai 2021.

                  Pentru Comisie

                  Președintele

               Ursula VON DER LEYEN

            (1)  JO L 309, 24.11.2009, p. 1.

            (2)  Directiva 2003/23/CE a Comisiei din 25 martie 2003 de modificare a Directivei 91/414/CEE a Consiliului în vederea includerii substanțelor active imazamox, oxasulfuron, etoxisulfuron, foramsulfuron, oxadiargil și ciazofamid (JO L 81, 28.3.2003, p. 39).

            (3)  Directiva 91/414/CEE a Consiliului din 15 iulie 1991 privind introducerea pe piață a produselor de uz fitosanitar (JO L 230, 19.8.1991, p. 1).

            (4)  Regulamentul de punere în aplicare (UE) nr. 540/2011 al Comisiei din 25 mai 2011 de punere în aplicare a Regulamentului (CE) nr. 1107/2009 al Parlamentului European și al Consiliului în ceea ce privește lista substanțelor active aprobate (JO L 153, 11.6.2011, p. 1).

            (5)  Regulamentul de punere în aplicare (UE) nr. 844/2012 al Comisiei din 18 septembrie 2012 de stabilire a dispozițiilor necesare pentru punerea în aplicare a procedurii de reînnoire pentru substanțele active, prevăzută în Regulamentul (CE) nr. 1107/2009 al Parlamentului European și al Consiliului privind introducerea pe piață a produselor fitosanitare (JO L 252, 19.9.2012, p. 26).

            (6)  EFSA Journal 2016;14(6):4503 [24 pp.]. Document disponibil online: www.efsa.europa.eu

            (7)  Updated peer review of the pesticide risk assessment of the active substance cyazofamid (Evaluarea inter pares actualizată a riscului utilizării ca pesticid a substanței active ciazofamid); EFSA Journal 2020;18(9):6232.

            (8)  Regulamentul (UE) 2018/605 al Comisiei din 19 aprilie 2018 de modificare a anexei II la Regulamentul (CE) nr. 1107/2009 prin stabilirea unor criterii științifice pentru determinarea proprietăților care perturbă sistemul endocrin. (JO L 101, 20.4.2018, p. 33).

            (9)  ECHA (Agenția Europeană pentru Produse Chimice) și EFSA (Autoritatea Europeană pentru Siguranța Alimentară), cu sprijinul tehnic al Centrului Comun de Cercetare (JRC), Andersson N, Arena M, Auteri D, Barmaz S, Grignard E, Kienzler A, Lepper P, Lostia AM, Munn S, Parra Morte JM, Pellizzato F, Tarazona J, Terron A și Van der Linden S, 2018. Guidance for the identification of endocrine disruptors in the context of Regulations (EU) No 528/2012 and (EC) No 1107/2009 [Documentul de orientare pentru identificarea perturbatorilor endocrini în contextul Regulamentelor (UE) nr. 528/2012 și (CE) nr. 1107/2009]. EFSA Journal 2018;16(6):5311, 135 pp.

            (10)  Regulamentul de punere în aplicare (UE) 2020/869 al Comisiei din 24 iunie 2020 de modificare a Regulamentului de punere în aplicare (UE) nr. 540/2011 în ceea ce privește prelungirea perioadelor de aprobare a substanțelor active beflubutamid, benalaxil, bentiavalicarb, bifenazat, boscalid, bromoxinil, captan, ciazofamid, dimetomorf, etefon, etoxazol, famoxadon, fenamifos, flumioxazin, fluoxastrobin, folpet, formetanat, metribuzin, milbemectină, Paecilomyces lilacinus tulpina 251, fenmedifam, fosmet, pirimifos-metil, propamocarb, protioconazol și S-metolaclor (JO L 201, 25.6.2020, p. 7).

            ANEXA I

                           Denumire comună, Numere de identificare

                           Denumire IUPAC

                        Puritate  (1)

                           Data aprobării

                           Expirarea aprobării

                           Dispoziții specifice

                        Ciazofamid
                        Nr. CAS: 120116-88-3
                        Nr. CIPAC: 653

                        4-cloro-2-ciano-N,N-dimetil-5-p-tolilimidazol-1-sulfonamidă

                        ≥ 935 g/kg

                        1.8.2021

                        31.7.2036

                        În vederea aplicării principiilor uniforme menționate la articolul 29 alineatul (6) din Regulamentul (CE) nr. 1107/2009, se ține seama de concluziile raportului de reînnoire a aprobării substanței ciazofamid, în special de apendicele I și II.
                        În cadrul acestei evaluări generale, statele membre acordă o atenție deosebită:

                                    (a)

                                    specificațiilor materialului tehnic, astfel cum a fost fabricat în scop comercial;

                                    (b)

                                    impactul prelucrării datelor asupra evaluării riscurilor pentru consumator;

                                    (c)

                                    protecției artropodelor nețintă și a râmelor.

                              Solicitantul transmite Comisiei, statelor membre și autorității informații de confirmare în ceea ce privește:

                                    1.

                                    efectul proceselor de tratare a apei asupra naturii reziduurilor prezente în apele de suprafață și în cele subterane, atunci când apele de suprafață sau subterane sunt captate pentru a fi utilizate ca apă potabilă;

                                    2.

                                    punctele 3.6.5 și 3.8.2 din anexa II la Regulamentul (CE) nr. 1107/2009, astfel cum a fost modificat prin Regulamentul (UE) 2018/605 al Comisiei.

                              Solicitantul prezintă informațiile solicitate menționate la punctul 1 în termen de doi ani de la data publicării de către Comisie a unui document de orientare privind evaluarea efectului proceselor de tratare a apei asupra naturii reziduurilor prezente în apele de suprafață și în apele subterane.
                        În ceea ce privește punctul 2, solicitantul trebuie să prezinte o evaluare actualizată a informațiilor deja transmise și, după caz, informații suplimentare pentru a confirma absența activității endocrine până la 16 iunie 2023.

               (1)  Detalii suplimentare privind identitatea și specificațiile substanței active sunt furnizate în raportul privind reînnoirea aprobării.

            ANEXA II
            Anexa la Regulamentul de punere în aplicare (UE) nr. 540/2011 al Comisiei se modifică după cum urmează:

                        1.

                        în partea A, rubrica 46 referitoare la ciazofamid se elimină;

                        2.

                        în partea B se adaugă următoarea rubrică:

                                       Nr.

                                       Denumire comună, Numere de identificare

                                       Denumire IUPAC

                                    Puritate  (1)

                                       Data aprobării

                                       Expirarea aprobării

                                       Dispoziții specifice

                                    „146

                                    Ciazofamid
                                    Nr. CAS: 120116-88-3
                                    Nr. CIPAC: 653

                                    4-cloro-2-ciano-N,N-dimetil-5-p-tolilimidazol-1-sulfonamidă

                                    ≥ 935 g/kg

                                    1.8.2021

                                    31.7.2036

                                    În vederea aplicării principiilor uniforme menționate la articolul 29 alineatul (6) din Regulamentul (CE) nr. 1107/2009, se ține seama de concluziile raportului de reînnoire a aprobării substanței ciazofamid, în special de apendicele I și II.
                                    În cadrul acestei evaluări generale, statele membre acordă o atenție deosebită:

                                                (a)

                                                specificațiilor materialului tehnic, astfel cum a fost fabricat în scop comercial;

                                                (b)

                                                impactul prelucrării datelor asupra evaluării riscurilor pentru consumator;

                                                (c)

                                                protecției artropodelor nețintă și a râmelor.

                                          Solicitantul transmite Comisiei, statelor membre și autorității informații de confirmare în ceea ce privește:

                                                1.

                                                efectul proceselor de tratare a apei asupra naturii reziduurilor prezente în apele de suprafață și în cele subterane, atunci când apele de suprafață sau subterane sunt captate pentru a fi utilizate ca apă potabilă;

                                                2.

                                                punctele 3.6.5 și 3.8.2 din anexa II la Regulamentul (CE) nr. 1107/2009, astfel cum a fost modificat prin Regulamentul (UE) 2018/605 al Comisiei.

                                          Solicitantul prezintă informațiile solicitate menționate la punctul 1 în termen de doi ani de la data publicării de către Comisie a unui document de orientare privind evaluarea efectului proceselor de tratare a apei asupra naturii reziduurilor prezente în apele de suprafață și în apele subterane.
                                    În ceea ce privește punctul 2, solicitantul trebuie să prezinte o evaluare actualizată a informațiilor deja transmise și, după caz, informații suplimentare pentru a confirma absența activității endocrine până la 16 iunie 2023.”

               (1)  Detalii suplimentare privind identitatea și specificațiile substanței active sunt furnizate în raportul privind reînnoirea aprobării.


title: Regulamentul de punere în aplicare (UE) 2021/848 al Consiliului din 27 mai 2021 privind punerea în aplicare a Regulamentului (UE) nr. 36/2012 privind măsuri restrictive având în vedere situația din Siria

text:
                  28.5.2021

                  RO

                  Jurnalul Oficial al Uniunii Europene

                  L 188/18

         REGULAMENTUL DE PUNERE ÎN APLICARE (UE) 2021/848 AL CONSILIULUI
         din 27 mai 2021
         privind punerea în aplicare a Regulamentului (UE) nr. 36/2012 privind măsuri restrictive având în vedere situația din Siria
         CONSILIUL UNIUNII EUROPENE,
         având în vedere Tratatul privind funcționarea Uniunii Europene,
         având în vedere Regulamentul (UE) nr. 36/2012 al Consiliului din 18 ianuarie 2012 privind măsuri restrictive având în vedere situația din Siria și de abrogare a Regulamentului (UE) nr. 442/2011 (1), în special articolul 32,
         având în vedere propunerea Înaltului Reprezentant al Uniunii pentru afaceri externe și politica de securitate,
         întrucât:

                     (1)

                     La 18 ianuarie 2012, Consiliul a adoptat Regulamentul (UE) nr. 36/2012.

                     (2)

                     În urma unei reexaminări măsurilor prevăzute în Regulamentul (UE) nr. 36/2012, rubricile referitoare la 25 de persoane fizice și la trei entități din lista persoanelor fizice și juridice, entităților sau organismelor prevăzută în anexa II la Regulamentul (UE) nr. 36/2012 ar trebui să fie actualizate.

                     (3)

                     Rubricile referitoare la cinci persoane decedate ar trebui să fie eliminate de pe lista persoanelor fizice și juridice, entităților sau organismelor prevăzută în anexa II la Regulamentul (UE) nr. 36/2012.

                     (4)

                     Prin urmare, anexa II la Regulamentul (UE) nr. 36/2012 ar trebui să fie modificată în consecință,

               ADOPTĂ PREZENTUL REGULAMENT:

            Articolul 1
            Anexa II la Regulamentul (UE) nr. 36/2012 se modifică în conformitate cu anexa la prezentul regulament.

            Articolul 2
            Prezentul regulament intră în vigoare în ziua următoare datei publicării în Jurnalul Oficial al Uniunii Europene.

            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 27 mai 2021.

                  Pentru Consiliu

                  Președintele

               P. SIZA VIEIRA

            (1)  JO L 16, 19.1.2012, p. 1.

            ANEXĂ
            Anexa II la Regulamentul (UE) nr. 36/2012 se modifică după cum urmează:

                        1.

                        În secțiunea A („Persoane”), se elimină următoarele rubrici:

                                    115.

                                    General Ali Habib MAHMOUD;

                                    153.

                                    Waleed AL MO’ALLEM;

                                    180.

                                    Ahmad AL-QADRI;

                                    274.

                                    Nader QALEI;

                                    281.

                                    Mohammad Maen Zein Jazba AL-ABIDIN.

                        2.

                        În secțiunea A („Persoane”), următoarele rubrici înlocuiesc rubricile corespunzătoare din listă:

                                    Nume

                                    Informații de identificare

                                    Motive

                                    Data includerii pe listă

                                    „14.

                                    General de brigadă Mohammed BILAL
                                    (alias locotenent-colonel Muhammad Bilal)

                                    Sexul: masculin

                                    În calitatea de ofițer superior în cadrul Serviciului de Informații al Forțelor Aeriene Siriene, acesta sprijină regimul sirian și este responsabil pentru reprimarea violentă a populației civile. Este, de asemenea, asociat cu Centrul de Studii și Cercetări Științifice (SSRC), inclus pe listă.

                                    21.10.2014

                                    22.

                                    Ihab MAKHLOUF
                                    (alias Ehab, Iehab)
                                    (ايهاب مخلوف)

                                    Data nașterii: 21.1.1973
                                    Locul nașterii: Damasc, Siria
                                    Pașaport nr.: N002848852
                                    Sexul: masculin

                                    Important om de afaceri care își desfășoară activitatea în Siria. Are interese de afaceri în mai multe societăți comerciale și entități siriene, inclusiv Ramak Construction Co și Syrian International Private University for Science and Technology (SIUST).
                                    Este un membru influent al familiei Makhlouf și se află în legătură strânsă cu familia Assad; văr al președintelui Bashar Al-Assad. În 2020, Ehab Makhlouf a preluat activitățile comerciale ale lui Rami Makhlouf, iar guvernul sirian i-a acordat contracte de exploatare și gestionare a piețelor scutite de taxe vamale în întreaga țară.

                                    23.5.2011

                                    48.

                                    Samir HASSAN
                                    (سمير حسن)

                                    Sexul: masculin

                                    Important om de afaceri care își desfășoară activitatea în Siria, cu interese și/sau activități în multiple sectoare din economia Siriei. Deține interese și/sau exercită o influență semnificativă în cadrul Amir Group și Cham Holding, două conglomerate cu interese în sectorul imobiliar, al turismului, al transportului și al finanțelor. Președinte al consiliului de afaceri siriano-rus.
                                    Samir Hassan susține efortul de război al regimului sirian cu donații în numerar.
                                    Samir Hassan este asociat cu persoane care beneficiază de pe urma regimului sau care îi acordă sprijin acestuia. În special, este asociat cu Rami Makhlouf și Issam Anbouba, care au fost desemnați de Consiliu și beneficiază de pe urma regimului sirian.

                                    27.9.2014

                                    61.

                                    George CHAOUI
                                    (جورج شاوي)

                                    Sexul: masculin

                                    Membru al armatei electronice siriene (serviciul de informații al armatei terestre). Participare la reprimarea violentă a populației civile pe întreg teritoriul sirian și la apelul la violență împotriva acesteia.

                                    14.11.2011

                                    78.

                                    Ali BARAKAT
                                    (alias Barakat Ali Barakat)
                                    ( علي بركات; بركات علي بركات)

                                    Sexul: masculin

                                    Ofițer implicat în violențele din Homs. În prezent activează în Divizia a 30-a de infanterie mobilă a Gărzii Republicane.

                                    1.12.2011

                                    96.

                                    General de brigadă Jamal YUNES
                                    (alias Younes)
                                    (جمال يونس)

                                    Funcție: Comandantul Regimentului 555
                                    Sexul: masculin

                                    A dat ordin trupelor să tragă în protestatari la Mo'adamiyeh.
                                    Șeful Comitetului militar de securitate de la Hama în 2018.

                                    23.1.2012

                                    114.

                                    Emad Abdul-Ghani SABOUNI
                                    (alias Imad Abdul Ghani Al Sabuni)
                                    (عماد عبدالغني صابوني)

                                    Data nașterii: 1964;
                                    Locul nașterii: Damasc, Siria
                                    Sexul: masculin

                                    Fost ministru al telecomunicațiilor și tehnologiei, aflat în funcție cel puțin până în aprilie 2014. În calitatea de fost membru al guvernului, îi revine o parte din răspunderea pentru reprimarea violentă a populației civile de către regimul sirian. Numit în iulie 2016 șef al Agenției pentru Planificare și Cooperare Internațională (PICC). PICC este o agenție guvernamentală, afiliată la prim-ministru și elaborează, în special, planurile cincinale care oferă orientările generale pentru politicile economice și de dezvoltare ale guvernului.

                                    27.2.2012

                                    117.

                                    Adnan Hassan MAHMOUD
                                    (عدنان حسن محمود)

                                    Data nașterii: 1966
                                    Locul nașterii: Tartus, Siria
                                    Sexul: masculin

                                    Fost ambasador al Siriei în Iran până în 2020. Fost ministru al informațiilor aflat la putere după luna mai 2011. În calitatea de fost membru al guvernului, îi revine o parte din răspunderea pentru reprimarea violentă a populației civile de către regimul sirian.

                                    23.9.2011

                                    132.

                                    General de brigadă Abdul-Salam Fajr MAHMOUD
                                    (عبدالسلام فجر محمود)

                                    Data nașterii: 1959
                                    Sexul: masculin

                                    Șeful Comitetului de securitate al regiunii sudice din decembrie 2020. Fost șef al secției din Bab Touma (Damasc) a Serviciului de Informații al Forțelor Aeriene Siriene. Fost șef al secției de investigații din cadrul Serviciului de Informații al Forțelor Aeriene de pe aeroportul din Mezze. Răspunzător pentru torturarea opozanților aflați în detenție. Face obiectul unui mandat internațional de arestare pentru «complicitate la acte de tortură», «complicitate la crime împotriva umanității» și «complicitate la crime de război».

                                    24.7.2012

                                    134.

                                    Colonel Qusay Ibrahim MIHOUB
                                    (قصي إبراهيم ميهوب )

                                    Data nașterii: 1961
                                    Locul nașterii: Derghamo, Jableh, Latakia, Siria
                                    Sexul: masculin

                                    Ofițer de rang înalt în cadrul Serviciului de Informații al Forțelor Aeriene Siriene. Fost șef al secției din Deraa (trimis de la Damasc la Deraa la începutul manifestațiilor din acest oraș) a Serviciului de Informații al Forțelor Aeriene. Răspunzător pentru torturarea opozanților aflați în detenție, precum și pentru reprimarea violentă a unor proteste pașnice în regiunea sudică.

                                    24.7.2012

                                    137.

                                    General de brigadă Ibrahim MA’ALA
                                    (alias Maala, Maale, Ma'la)
                                    ( معلى;معلا (ابراهيم

                                    Sexul: masculin

                                    Șef al secției 285 (Damasc) a Direcției de Informații Generale (l-a înlocuit pe generalul de brigadă Hussam Fendi la sfârșitul anului 2011). Răspunzător pentru torturarea opozanților aflați în detenție.

                                    24.7.2012

                                    139.

                                    General-maior Hussam LUQA
                                    (alias Husam, Housam, Houssam; Louqa, Louca, Louka, Luka)
                                    (حسام لوقا)

                                    Data nașterii: 1964
                                    Locul nașterii: Damasc, Siria
                                    Sexul: masculin

                                    Fostul șef al Comitetului de securitate al regiunii sudice din 2018 până în 2020. Fost șef al Direcției de Securitate Generală. General-maior. Din aprilie 2012 până la 2.12.2018, a fost șeful secției din Homs a Direcției de Securitate Politică (i-a succedat generalului de brigadă Nasr al-Ali). De la 3.12.2018, șeful Direcției de Securitate Politică. Răspunzător pentru torturarea opozanților aflați în detenție.

                                    24.7.2012

                                    140.

                                    General de brigadă Taha TAHA
                                    (طه طه)

                                    Sexul: masculin

                                    Asistent adjunct al șefului Diviziei de Securitate Politică. Fostul responsabil local al secției din Latakia a Direcției de Securitate Politică. Răspunzător pentru torturarea opozanților aflați în detenție.

                                    24.7.2012

                                    144.

                                    General-maior Ahmed AL-JARROUCHEH (alias Ahmad; al-Jarousha, al-Jarousheh, al-Jaroucha, al-Jarouchah, al-Jaroucheh)
                                    (احمد الجروشة)

                                    Data nașterii: 1957
                                    Sexul: masculin

                                    Fost șef al secției externe a Serviciului de Informații Generale (secția 279). În această calitate, a fost responsabil de dispozitivul Serviciului de Informații Generale în cadrul ambasadelor siriene.

                                    24.7.2012

                                    146.

                                    General Ghassan Jaoudat ISMAIL
                                    (alias Ismael)
                                    (غسان جودت اسماعيل)

                                    Data nașterii: 1960
                                    Locul nașterii: Junaynat Ruslan – Darkoush, regiunea Tartus, Siria
                                    Sexul: masculin

                                    Șef al Serviciului de Informații al Forțelor Aeriene Siriene începând din 2019. Fost director adjunct al Serviciului de Informații al Forțelor Aeriene și anterior responsabil al secției misiuni a Serviciului de Informații al Forțelor Aeriene, care gestionează, în cooperare cu secția operații speciale, trupele de elită ale Serviciului de Informații al Forțelor Aeriene, care joacă un rol important în represiunea condusă de regimul sirian. În această calitate, Ghassan Jaoudat Ismail face parte dintre responsabilii militari de rang înalt care pun direct în aplicare represiunea violentă exercitată de regimul sirian împotriva opozanților, precum și practici care au drept rezultat dispariția civililor.

                                    24.7.2012

                                    147.

                                    General-maior Amer AL-ACHI
                                    (alias Amer Ibrahim al-Achi; Amis al Ashi; Ammar Aachi; Amer Ashi)
                                    (عامر ابراهيم العشي)

                                    Sexul: masculin

                                    Fost guvernator al guvernoratului Sweida, numit de către președintele Bashar al-Assad în iulie 2016. Fost șef al secției informații a Serviciului de Informații al Forțelor Aeriene Siriene (2012-2016). Prin funcția sa în cadrul Serviciului de Informații al Forțelor Aeriene, Amer al-Achi este implicat în represiunea opoziției siriene.

                                    24.7.2012

                                    156.

                                    Hala Mohammad
                                    (alias Mohamed, Muhammad, Mohammed) AL NASSER
                                    (هاله محمد الناصر)

                                    Data nașterii: 1964
                                    Locul nașterii: Raqqa, Siria
                                    Sexul: feminin

                                    Fostă ministră a turismului. În calitatea de fostă membră a guvernului, îi revine o parte din răspunderea pentru reprimarea violentă a populației civile de către regimul sirian.

                                    16.10.2012

                                    172.

                                    Ali HADAR (alias HAIDAR)

                                    Data nașterii: 1962
                                    Sexul: masculin

                                    Șeful Agenției Naționale de Reconciliere și fost ministru de stat pentru afaceri de reconciliere națională. Președinte al aripii Intifada a Partidului Naționalist Social Sirian. În calitatea de fost membru al guvernului, îi revine o parte din răspunderea pentru reprimarea violentă a populației civile de către regimul sirian.

                                    16.10.2012

                                    204.

                                    Emad HAMSHO
                                    (alias Imad Hmisho; Hamchu; Hamcho; Hamisho; Hmeisho; Hemasho, حميشو)
                                    (حمشو عماد)

                                    Adresa: Hamsho Building 31 Baghdad Street, Damascus, Syria
                                    Sexul: masculin

                                    Deține o funcție de conducere de nivel superior în cadrul Hamsho Trading. Ca rezultat al funcției sale importante deținute în cadrul Hamsho Trading, o filială a Hamsho International, care a fost desemnată de Consiliu, acesta asigură sprijin regimului sirian. De asemenea, el este asociat cu o entitate desemnată, Hamsho International. Este, de asemenea, vicepreședinte al Consiliului sirian al fierului și oțelului, alături de oameni de afaceri care reprezintă regimul și care au fost desemnați, precum Ayman Jaber. Este, de asemenea, asociat cu președintele Bashar al-Assad.

                                    7.3.2015

                                    241.

                                    Salam Mohammad AL-SAFFAF

                                    Data nașterii: 1979
                                    Sexul: feminin

                                    Ministra dezvoltării administrative. Numită în martie 2017.

                                    30.5.2017

                                    265.

                                    Mohamad Amer MARDINI
                                    (alias Mohammad Amer Mardini, Mohamed Amer MARDINI, Mohamad Amer AL-MARDINI, Mohamed Amer AL-MARDINI, Mohammad Amer AL-MARDINI)

                                    Data nașterii: 1959
                                    Locul nașterii: Damasc, Siria
                                    Sexul: masculin

                                    Fost ministru al învățământului superior aflat la putere după luna mai 2011 (numit în funcție la 27.8.2014). În calitatea de fost membru al guvernului, îi revine o parte din răspunderea pentru reprimarea violentă a populației civile de către regimul sirian.

                                    21.10.2014

                                    268.

                                    Ghassan Ahmed GHANNAM
                                    (alias general-maior Ghassan Ghannan, general de brigadă Ghassan Ahmad Ghanem)

                                    Grad: general-maior
                                    Funcție: comandantul Brigăzii 155 de rachete
                                    Sexul: masculin

                                    Membru al forțelor armate siriene cu rang de «colonel» și alt rang echivalent sau mai înalt, aflat în funcție începând cu mai 2011. General-maior și comandant al Brigăzii 155 de rachete. Asociat cu Maher al-Assad datorită rolului său în cadrul Brigăzii 155 de rachete. În calitatea de comandant al Brigăzii 155 de rachete, sprijină regimul sirian și este responsabil de reprimarea violentă a populației civile. Este responsabil de lansarea de rachete Scud având ca țintă diverse zone civile, în perioada ianuarie-martie 2013.

                                    21.10.2014

                                    285.

                                    Samer FOZ
                                    (alias Samir Foz/Fawz; Samer Zuhair Foz; Samer Foz bin Zuhair)
                                    (سامر فوز)

                                    Data nașterii: 20 mai 1973
                                    Locul nașterii: Homs, Siria / Latakia, Siria
                                    Cetățenii: siriană și turcă
                                    Numărul pașaportului eliberat de Turcia: U 09471711 (locul eliberării: Turcia; data expirării: 21.7.2024)
                                    Numărul național sirian: 06010274705
                                    Adresa: Platinum Tower, office no. 2405, Jumeirah Lake Towers, Dubai, EAU
                                    Funcție: director general al Aman Group
                                    Sexul: masculin

                                    Important om de afaceri care își desfășoară activitatea în Siria, cu interese și activități în mai multe sectoare ale economiei Siriei, inclusiv o societate mixtă susținută de regim și implicată în realizarea proiectului de dezvoltare imobiliară Marota City, un proiect constând în construcția de locuințe și spații comerciale de lux. Samer Foz acordă regimului sirian sprijin financiar și de altă natură, inclusiv prin finanțarea grupării «Military Security Shield Forces» din Siria și efectuarea de tranzacții pe piața cerealelor. De asemenea, ca urmare a legăturilor sale cu regimul, el beneficiază financiar de pe urma accesului la oportunități comerciale prin intermediul comerțului cu grâu și al proiectelor de reconstrucție.

                                    21.1.2019

                                    Alte informații:
                                    Președinte executiv al Aman Group. Filiale: Foz for Trading, Al-Mohaimen for Transportation & Contracting. Aman Group este partenerul din sectorul privat în cadrul societății mixte Aman Damascus JSC, create cu Damascus Cham Holding, în care Foz este acționar separat. Emmar Industries este o societate mixtă creată de Aman Group și Hamisho Group, în care Foz deține pachetul majoritar de acțiuni și funcția de președinte.

                                    291.

                                    Amer FOZ
                                    (alias Amer Zuhair Fawz)
                                    (عامر فوز)

                                    Data nașterii: 11.3.1976
                                    Cetățenie: siriană; Saint Kitts și Nevis
                                    Cod național: 06010274747
                                    Pașaport nr.: 002-14-L169340
                                    Permis de ședere EAU: 784-1976-7135283-5

                                    Important om de afaceri cu interese și activități comerciale personale și familiale în mai multe sectoare ale economiei siriene. Beneficiază din punct de vedere financiar de accesul la oportunități comerciale și sprijină regimul sirian. Între 2012 și 2019, a fost, de asemenea, administratorul general al ASM International Trading LLC.
                                    Este în același timp asociat cu fratele său, Samer Foz, care, din ianuarie 2019, a fost desemnat de Consiliu, fiind un om de afaceri important care își desfășoară activitatea în Siria și care susține regimul sau beneficiază de pe urma acestuia. Împreună cu fratele său, acesta pune în aplicare o serie de proiecte comerciale, în special în zona Adra al-Ummaliyya (suburbiile Damascului). Aceste proiecte includ o fabrică care produce cabluri și accesorii pentru cabluri, precum și un proiect de producere a energiei electrice utilizând energie solară. De asemenea, aceștia s-au implicat în diverse activități cu ISIL (Da'esh) în numele regimului Assad, inclusiv furnizarea de arme și muniții în schimbul grâului și al petrolului.

                                    17.2.2020

                                    Funcție: fondator al District 6 Company; partener fondator al Easy life Company;
                                    Rude/asociați/entități sau parteneri de afaceri/legături: Samer Foz; vicepreședinte al Asas Steel Company; Aman Holding
                                    Sexul: masculin

                                    295.

                                    Adel Anwar AL-OLABI
                                    (alias Adel Anouar el-Oulabi, Adil Anwar al-Olabi)
                                    (عادل أنور العلبي)

                                    Data nașterii: 1976
                                    Cetățenie: siriană
                                    Funcție: vicepreședinte al Damascus Cham Holding Company (DCHC); guvernator al Damascului;
                                    Sexul: masculin

                                    Om de afaceri important care beneficiază de pe urma regimului sirian, pe care îl susține. Președinte al Damascus Cham Holding Company (DCHC), ramura de investiții a guvernoratului Damasc, însărcinată cu administrarea proprietăților guvernoratului Damasc și cu punerea în aplicare a proiectului Marota City.
                                    Adel Anwar Al-Olabi este și guvernator al Damascului, numit de președintele Bashar al-Assad în noiembrie 2018. În calitatea de guvernator al Damascului și de președinte al DCHC, este responsabil de eforturile de punere în aplicare a politicilor regimului de dezvoltare imobiliară pe terenuri expropriate în Damasc (inclusiv a Decretului nr. 66 și a Legii nr. 10), mai ales în cadrul proiectului Marota City.

                                    17.2.2020”

                        3.

                        În secțiunea B („Entități”), următoarele rubrici înlocuiesc rubricile corespunzătoare din listă:

                                    Denumire

                                    Informații de identificare

                                    Motive

                                    Data includerii pe listă

                                    „1.

                                    Bena Properties

                                    Cham Holding Building, Daraa Highway, Ashrafiyat Sahnaya Rif Dimashq – Syria, P.O. Box 9525

                                    Controlată de Rami Makhlouf. Cea mai mare societate care operează în domeniul imobiliar din Siria, componenta imobiliară și de investiții a Cham Holding; asigură finanțare regimului sirian.

                                    23.6.2011

                                    77.

                                    Al Qatarji Company
                                    (alias Qatarji International Group; Al-Sham și Al-Darwish Company; Qatirji/Khatirji/Katarji/Katerji Group)
                                    (مجموعة/شركة قاطرجي)

                                    Tipul de entitate: societate privată
                                    Sectorul de activitate: import/export; transport cu camionul; furnizare de petrol și mărfuri
                                    Numele directorului/conducerii: Hussam al-Qatirji, director general (desemnat de Consiliu)

                                    Societate importantă care își desfășoară activitatea în mai multe sectoare ale economiei siriene. Prin facilitarea comerțului cu combustibil, arme și muniții între regim și diferiți actori, printre care și ISIL (Da'esh), sub pretextul importului și exportului de alimente, prin sprijinirea milițiilor care luptă de partea regimului, precum și prin faptul că profită de legăturile sale cu regimul pentru a-și extinde activitatea comercială, Al Qatarji Company – al cărei consiliu de administrație este condus de o persoană desemnată, Hussam al-Qatirji, membru al Adunării Poporului Sirian – sprijină regimul sirian și beneficiază de pe urma acestuia.

                                    17.2.2020

                                    Beneficiar efectiv final: Hussam al-Qatirji (desemnat de Consiliu)
                                    Adresa sediului social: Mazzah, Damascus, Syria
                                    Rude/asociați/entități sau parteneri de afaceri/legături: Arvada/Arfada Petroleum Company JSC

                                    78.

                                    Damascus Cham Holding Company
                                    (alias Damascus Cham Private Joint Stock Company)
                                    (القابضة الشام دمشق)

                                    Tipul de entitate: întreprindere publică de drept privat
                                    Sectorul de activitate: dezvoltare imobiliară
                                    Numele directorului/conducerii: Adel Anwar al-Olabi, președinte al consiliului de administrație și guvernator al Damascului (desemnat de Consiliu)
                                    Beneficiar efectiv final: guvernoratul Damasc

                                    Damascus Cham Holding Company a fost înființată de regim pentru a funcționa ca ramură de investiții a guvernoratului Damasc, fiind însărcinată cu administrarea proprietăților guvernoratului Damasc și cu punerea în aplicare a proiectului Marota City, un proiect imobiliar de lux, amplasat pe terenuri expropriate în special în temeiul Decretului nr. 66 și al Legii nr. 10.
                                    Prin gestionarea punerii în aplicare a proiectului Marota City, Damascus Cham Holding (al cărei președinte este guvernatorul Damascului) sprijină regimul sirian, beneficiază de pe urma acestuia și oferă beneficii oamenilor de afaceri care întrețin legături strânse cu regimul și care au încheiat acorduri lucrative cu această entitate prin intermediul unor parteneriate public-private.

                                    17.2.2020”

                                    Rude/asociați/entități sau parteneri de afaceri/legături: Rami Makhlouf (desemnat de Consiliu); Samer Foz (desemnat de Consiliu); Mazen Tarazi (desemnat de Consiliu); Talas Group, care aparține omului de afaceri Anas Talas (desemnat de Consiliu);
                                    Khaled al-Zubaidi (desemnat de Consiliu); Nader Qalei (desemnat de Consiliu)